Johan Hye-Knudsen

Johan August Hye-Knudsen (24. maj 1896 i Nyborg – 28. september 1975 på Sankt Lukas Stiftelsen i Hellerup) var en dansk cellist, dirigent og komponist. Blandt hans brødre var solofløjtenist i DR Radiosymfoniorkestret Ernst Hye-Knudsen (1898 – 1972) der tillige var kapelmester.

Johan Hye-Knudsens far var militærmusiker og musikdirektør i Nyborg, så den unge Johan blev opdraget blandt musikere og studerede derefter i årene 1913-1915 på Musikkonservatoriet med cello som hovedinstrument. Derefter rejste han til Paris (midt under 1. verdenskrig!) for at videreuddanne sig. Der kom han i kontakt med nyere strømninger inden for fransk musik. Han bedrev også kompositionsstudier og komponerede en række mindre værker.

Efter hjemkomsten blev han solocellist i Nordvästra Skånes Orkesterförening (Helsingborg Symfoniorkester) og fra 1919 kapelmester i Scala i København. I den rolle viste han sig i stand til at lede teatrets store operetteforestillinger og demonstrerede sin evner som teaterkapelmester på bedste vis. Imidlertid vandt han sig plads som cellist i Det Kongelige Kapel i 1922, en post han holdt til han i 1925 blev kapelmester sammen med Georg Høeberg. Efter en kort afbrydelse genoptog han posten i 1932 og blev på den næsten til sin død i 1975 sammen med bl.a. Egisto Tango og John Frandsen.

Samtidig var han 1934-1952 leder af Københavns Kommunes koncerter i Fælledparken og fra 1927-1946 dirigent i Studentersangforeningen.

Hans musikalske arv består af en opera, to balletter, nogle lejlighedskantater, enkelte instrumentalværker, teatermusik og en række sange.

Musik 
 Elegie (orkester 1915)
 op. 1 Andante maestoso (orkester 1916)
 op. 3 Kvartet for violin, cello, fløjte og obo (1922)
 op. 4 Kammerduetter for fløjte og cello (1923)
 op. 5 Symfoni h-mol (1926)
 op. 6 Kantate ved indvielsen af Søfartsmonumentet (mandskor 1928)
 op. 7 Kantate til Aarhus Studenterforenings rusgilde (mandskor 1929)
 op. 8 Volpone (skuespilmusik 1929)
 OP. 9 Kantate ved Handels- og Kontoristfoeningens 90-aars fødselsdag (soli, kor og orkester 1931)
 op. 10 Tre sange for Mandskor (bl.a.: Digterens Lyksalighed)
 op. 11 To sange for Mandskor (1932)
 Kantate ved indvielsen af Aarhus Universitet (baryton, mandskor og orkester)
 Trio for Violin, Violoncel og Fløjte (1936)
 Festkantate til Andelsslagteriernes 50-Aars Jubilæum (Solo, Kor og Orkester – 1937)
 Svinedrengen (ballet 1936)
 Ti Tusinde Aar i Danmark, Kantate ved Nationalmusæets Indvielse (1938)
 Thorvaldsen (ballet af Kjeld Abel og Harald Lander – 1938)
 Historiens Sang 1940
 Kantate ved Teknologisk Instituts 40-Aars Jubilæum (1946)
 Kantate til dansk Idræts-Forbunds 50 Aars Jubilæum (1946)
 Kirke og orgel (opera 1947)
 Dronning Margrethes Honnørmarch (1972)
 Som man behager (skuespilmusik)
 Den politiske kandestøber (skuespilmusik)
 Der rider en konge ( Hans Hartvig Seedorff) – udgave for solosang, kor TTBB/SATB, harmoniorkester og orkester
Der rider en konge (arrangeret af Johannes Andersen for symfoniorkester) (Odense Symfoniorkesters arkiv)

Kilder m.m. 
 Dansk biografisk Leksikon 1979
 
 Kirke og orgel

Personer fra Nyborg
Danskere i 1900-tallet
Komponister fra Danmark
Klassiske komponister fra det 20. århundrede
Dirigenter fra Danmark
Operakomponister fra Danmark
Cellister fra Danmark
Kongelige kapelmusici fra Danmark
Personer i Kraks Blå Bog (afdøde)
Personer i Dansk Biografisk Leksikon
Kommandører af Dannebrog